**KAKO POMOĆI DOMAĆIM ŽIVOTINJAMA NAKON POTRESA**

Zaštita životinja tijekom prirodne nepogode s obzirom na njihove potrebe podrazumijeva opskrbu čistim zrakom, zdravstveno ispravnom vodom za napajanje i hranom. Količine vode i hrane neophodne za preživljavanje (osnovne potrebe) znatno su manje od onih koje troše za uzdržne ili proizvodne potrebe*.*

**Stres uzrokovan potresom i adaptacija životinja**

Uslijed prirodne nepogode – potresa životinje su izložene različitim oblicima stresa. On uzrokuje znatno smanjenje proizvodnih osobina te neizravno povećava rizik obolijevanju od zaraznih i nezaraznih bolesti. Razlog je oslabljenost imunosnog sustava tijekom razdoblja stresa. Stoga je vrlo važno pronaći odgovore na stres organizma životinje te ih različitim mehanizmima adaptirati do uspostavljanja normalnog statusa.

**Izbjeći nekvalitetnu hranidbu i pogreške u hranidbi**

Životinjama je potrebno osigurati potrebnu količinu zdravstveno ispravne hrane i vode. Gladne i mršave životinje sklonije su razvoju bolesti, jer je prirodna otpornost njihova organizma smanjena, a imunološki odgovor slabiji i usporeniji. Za zdravlje nije važna samo količina hrane, već i njezin sastav te uravnoteženost pojedinih sastojaka (bjelančevina, ugljikohidrata, minerala i vitamina). Tijekom pojedinih proizvodnih i fizioloških faza (priprema za pripust, pripust, gravidnost, teljenje, janjenje, prašenje, laktacija) organizam je izložen različitim naporima, pa je potrebno uskladiti obroke s trenutnim potrebama.

Nagle promjene u sastavu i količini hrane uvođenjem novog krmiva kao i promjena režima hranidbe moraju biti postupni kako bi se izbjegli probavni poremećaji zbog prejedanja i neprilagođenosti mikroflore u predželucima na novu krmu. Kod prirodne nepogode, česte su donacije stočne hrane, različitih krmiva, smjesa i premiksa, ponekad nepoznatog podrijetla i sastava. Stoga je vrlo važno uslijed različitih situacija korištenja takvih krmiva, gdje god je to moguće, potražiti stručnu pomoć zbog mogućeg nedostatnog ili neuravnoteženog konzumiranja minerala i vitamina. No, svakako je potrebno dodavati vitaminsko-mineralne dodatke u hranidbu jer u suprotnom može doći do vrlo ozbiljnih metaboličkih poremećaja, naročito kod mladih životinja ili odraslih u pojedinim fazama proizvodnje.

Bez obzira na prirodnu nepogodu, nedopustivo je koristiti onečišćenu, pokvarenu i loše spremljenu krmu. Krmiva trebaju biti čista, bez blata, prašine, plijesni. Veliku pažnju treba posvetiti kvaliteti silaže i sjenaže jer zbog nepravilnog postupanja i skladištenja (opasnost od glodavaca) mogu biti izvor različitih oboljenja.

**Higijenski ispravna voda**

Najveći problem uslijed prirodne nepogode nastale potresom nedostatne su količine vode za piće i njezina loša higijenska kvaliteta ili čak njena neuporabljivost. Potrebe za vodom variraju ovisno o temperaturi okoline i vrsti korištene krme u hranidbi. Voda za napajanje mora zadovoljavati higijenske standarde zdravstvene ispravnosti i mikrobiološke kvalitete, a pojilice i ostalu opremu treba nakon potresa obavezno provjeriti i redovito održavati.